Alter Channel

Πρόγραμμα

Ο σταθμός από τον Οκτώβριο του 2000 μέχρι το Νοέμβριο του 2011 είχε πολυσυλλεκτικό ενημερωτικό και ψυχαγωγικό πρόγραμμα. Κατά τη διάρκεια των τελευταίων χρόνων είχαν προβληθεί ξένες και ελληνικές σειρές, ζωντανές και μαγνητοσκοπημένες ελληνικές εκπομπές και παιδικά προγράμματα, συμπεριλαμβανομένων της DiC Entertainment, της CINAR και του Nickelodeon. Τον Απρίλιο του 2011, λόγω οικονομικών προβλημάτων, το κανάλι ανέστειλε τις ενημερωτικές εκπομπές του και το ζωντανό του πρόγραμμα προσωρινά, μέχρι την εξεύρεση ενός στρατηγικού επενδυτή. Στους επόμενους μήνες η μετάδοση του ζωντανού προγράμματος επανήλθε, μέχρι τις 11 Νοεμβρίου 2011, οπότε και οι απλήρωτοι εργαζόμενοι του σταθμού προχώρησαν ξανά σε επίσχεση εργασίας, καταλαμβάνοντας τη ροή του προγράμματος και προβάλλοντας διάφορες κάρτες με τα αιτήματά τους.

Η επίσχεση εργασίας των εργαζόμενων του ALTER

Την Παρασκευή 11 Νοεμβρίου 2011, οι απλήρωτοι εργαζόμενοι του σταθμού υπό την ηγεσία του δημοσιογράφου Νίκου Χατζηνικολάου, προχώρησαν ξανά σε επίσχεση εργασίας, καταλαμβάνοντας τη ροή του προγράμματος του σταθμού και προβάλλοντας κάρτες με τα αιτήματά τους. Στις κάρτες αυτές, ισχυριζόντουσαν ότι είναι άδικο να υπάρχουν στο κανάλι δημοσιογράφοι με 10 χρόνια υπηρεσίας και ο Γιώργος Κουρής να μην τους πληρώνει ούτε ένα ευρώ. Επιπλέον, θεωρήθηκε απαράδεκτη την απόφαση της Digea να σαμποτάρει το σήμα του ALTER. Οι εργαζόμενοι αρνήθηκαν να επανέλθουν στις θέσεις εργασίας τους, μη αποδεχόμενοι τα σχέδια εξυγίανσης που είχε παρουσιάσει ο ιδιοκτήτης του σταθμού Γιώργος Κουρής.
Την Κυριακή 1 Ιανουαρίου 2012, διεκόπη η επίγεια και δορυφορική μετάδοση. Ωστόσο συνεχίστηκε η αναλογική εκπομπή του καναλιού, με live streaming μέσω του διαδικτύου και μέσω του ΟΤΕ TV. Εκείνη την περίοδο μέχρι την Παρασκευή 10 Φεβρουαρίου του 2012 οι εργαζόμενοι προέβαλαν την εκπομπή τους στην οποία μιλούσαν άνεργοι και απολυμένοι από τις δουλειές τους πολίτες, απλήρωτοι εργαζόμενοι, εργάτες της Ελληνικής Χαλυβουργίας, απλήρωτοι εργαζόμενοι της Ελευθεροτυπίας, ο οικονομολόγος Δημήτρης Καζάκης, ο πρόεδρος της ΓΕΝΟΠ ΔΕΗ Νίκος Φωτόπουλος και ο πρώην δημοσιογράφος Γιάννης Κανελλάκης.
Στην εκπομπή αυτή παρουσιαστές ήταν ο Γιώργος Φιλιππάκης και η Ακριβή Κυρίκου. Επίσης, το κανάλι προέβαλε τα ντοκιμαντέρ Debtocracy (Χρεοκρατία) και W4 Crisis (Γυναίκες για την κρίση) τα οποία αναφέρονταν στην οικονομική κρίση και στο Ελληνικό χρέος, ενώ την Δευτέρα 30 Ιανουαρίου 2012 μεταδόθηκε και η συναυλία αλληλεγγύης από το κλειστό γήπεδο μπάσκετ Περιστερίου.

Επίγεια και αναλογικά

Στις 26 Ιανουαρίου 2012, το κανάλι σταμάτησε να εκπέμπει αναλογικά και από τα τελευταία κέντρα εκπομπής, τον Υμηττό (Δίαυλος 27 UHF) και την Πάρνηθα (Δίαυλος 62 UHF). Ο σταθμός δημιούργησε το 2009 μαζί με τους ιδιωτικούς σταθμούς πανελλαδικής εμβέλειας ALPHA, ANT1, Μακεδονία TV, ΣΚΑΪ, STAR και το MEGA (που είχε την ίδια μοίρα με τον σταθμό, το 2018) την ψηφιακή πλατφόρμα της Digea. Ωστόσο, στις 10 Φεβρουαρίου του 2012, έπειτα από εντολή της διοίκησης του σταθμού, διεκόπη και από εκεί η επίγεια μετάδοσή του. Το κανάλι λόγω χρεών, εδώ και αρκετά χρόνια, είναι πλέον ενεχυριασμένο στις συστηματικές τράπεζες, και δεν έχει τυπικά συμμετοχή στην Digea.

Δορυφορικά

Από τα πρώτα χρόνια λειτουργίας του μέχρι τις 26 Ιανουαρίου 2012, ο σταθμός εξέπεμπε και μέσω της συνδρομητικής ψηφιακής δορυφορικής πλατφόρμας NOVA. Ως αποτέλεσμα της λήξης της σύμβασης του σταθμού με τη NOVA την ίδια μέρα, οι αναλογικοί αναμεταδότες σε όλη την Ελλάδα, που τροφοδοτούνταν από το δορυφορικό σήμα, σταμάτησαν να λειτουργούν. Για αυτό το λόγο, μέχρι και την Παρασκευή 10 Φεβρουαρίου 2012 η κάλυψη του σταθμού από το αναλογικό σήμα περιοριζόταν στο νομό Αττικής. Επίσης, ο σταθμός ήταν διαθέσιμος μόνο στο συνδρομητικό πακέτο του OTE TV μέσω Conn-X, η εκπομπή του ωστόσο περιοριζόταν στη μετάδοση μιας δοκιμαστικής τηλεοπτικής κάρτας. Τον Νοέμβριο του 2012 το ALTER σταμάτησε να εκπέμπει στον OTE TV μέσω Conn-X διότι έληξε η σύμβαση με την εν λόγω πλατφόρμα.

Alter Globe

Το Alter Globe ήταν η διεθνής υπηρεσία του ομότιτλου καναλιού για τον Απόδημο Ελληνισμό. Εξέπεμπε στη Βόρεια Αμερική και την Αυστραλία. Το κανάλι ξεκίνησε τον Αύγουστο του 2005 στις ΗΠΑ μέσω της Dish Network και το Δεκέμβριο του ίδιου έτους στην Αυστραλία μέσω της UBI World TV η οποία διέκοψε τις υπηρεσίες της το 2012. Στις 26 Σεπτεμβρίου 2007 μεταφέρθηκε στην DirecTV, μέχρι την 1η Απριλίου 2011, ώσπου απομακρύνθηκε από την πλατφόρμα μαζί με όλα τα άλλα ελληνικά κανάλια που ήταν στην υπηρεσία. Έξι μήνες αργότερα (την 1η Οκτωβρίου), ξεκίνησε εκ νέου στις ΗΠΑ μέσω της πλατφόρμας Home2US.

Ιδιοκτησία

Η εταιρεία που διαχειριζόταν τον σταθμό ήταν η Ελεύθερη Τηλεόραση Ανώνυμη Εταιρεία η οποία συστάθηκε στις 2 Φεβρουαρίου 1990, με το διακριτικό τίτλο Κανάλι 29 το οποίο ξεκίνησε τη λειτουργία του, ένα μήνα πριν. Η πρώτη έδρα και οι εγκαταστάσεις του σταθμού ήταν στην οδό Δήμητρας 37, στον Ταύρο. Για αρκετό καιρό, ο Γιώργος Κουρής διετέλεσε αντιπρόεδρος και διευθύνων σύμβουλος του τηλεοπτικού καναλιού.
Στις 9 Σεπτεμβρίου 1993, χορηγείται άδεια ίδρυσης και λειτουργίας τηλεοπτικού σταθμού τοπικής εμβέλειας στην περιοχή της Αττικής, παρέχοντας παράλληλα ειδική άδεια τεχνικής δικτύωσης για να μεταδοθεί πανελλαδικά. Λίγους μήνες αργότερα, το Κανάλι 29 πωλείται στην οικογένεια Βαρδινογιάννη και στη Νέα Τηλεόραση Α.Ε. η οποία έλαβε και αυτή άδεια τοπικού τηλεοπτικού σταθμού και παροχή πανελλαδικής δικτύωσης για να αντικατασταθεί από το Star Channel. Ωστόσο, με τα χρήματα της πώλησης, δημιουργείται το Κανάλι 5 το οποίο ξεκινάει τη λειτουργία του, το καλοκαίρι του 1994.
Στις 21 Ιουλίου του 1993, ιδρύεται η Star Channel Τηλεοπτικές Παραγωγές - Θέαμα Α.Ε. η οποία αναλαμβάνει την παραγωγή προγραμμάτων του Καναλιού 29 και μετέπειτα του Star Channel, και η οποία εδρεύει στις εγκαταστάσεις του τηλεοπτικού σταθμού, στον Ταύρο ενώ στις 23 Μαΐου 1994, η επωνυμία του φορέα μεταβάλλεται σε Κανάλι 5 - Τηλεοπτικές και Κινηματογραφικές Επιχειρήσεις Α.Ε. αναλαμβάνοντας έτσι τα προγράμματα του άλλου σταθμού.
Στις 23 Απριλίου του 1996, ο διακριτικός τίτλος του φορέα του σταθμού, μεταβάλλεται στο Κανάλι 5 ενώ ένα χρόνο αργότερα, απορροφά μέσω συγχώνευσης την Κανάλι 5 - Τηλεοπτικές και Κινηματογραφικές Επιχειρήσεις Α.Ε. αναλαμβάνοντας την επίβλεψη των προγραμμάτων του σταθμού ο οποίος μεταφέρεται λίγα μέτρα από τα παλιά στούντιο του Star Channel και συγκεκριμένα στις εγκαταστάσεις του ομόσταβλου Love Radio 97.5 και αργότερα του Kontra Channel στην οδό Δήμητρας 31.
Στις 30 Ιουνίου 1999, ο διακριτικός τίτλος του φορέα του καναλιού, μετατρέπεται στο Alter Channel ενώ ένα χρόνο αργότερα, ο Γιώργος Κουρής διατελεί μέλος του διοικητικού συμβουλίου του καναλιού. Το 2000 εισάγει τις μετοχές της στην αγορά του Χρηματιστηρίου Αθηνών.
Από τα τέλη του 2000 και έπειτα, το Alter Channel στεγαζόταν σε ιδιόκτητο κτήριο στο Περιστέρι. Την περίοδο εκείνη τροποποιήθηκε το καταστατικό του φορέα με επέκταση των δραστηριοτήτων και αλλαγή της έδρας. Με απόφαση του Πολυμελούς Πρωτοδικείου Αθηνών στις 12 Σεπτεμβρίου 2013, η Ελεύθερη Τηλεόραση Α.Ε. κηρύχθηκε σε κατάσταση πτώχευσης.